**Juha Koponen** (s. 27. kesäkuuta 1966 Turku) on suomalainen yritysjohtaja, joka on toiminut vuodesta 2020 lähtien LähiTapiolan pääjohtajana. Koulutukseltaan hän on kauppatieteiden maisteri.

Ura
---

Koponen on valmistunut kauppatieteiden maisteriksi Åbo Akademista vuonna 1990 pääaineenaan yritystalous. Koulu- ja opiskeluaikanaan Koponen toimi Turun oppilaskunnat ry:n puheenjohtajana ja Suomen lukiolaisten liiton varapuheenjohtajana.

Vuosina 1990–2002 hän toimi eri yrityksissä johtotehtävissä Suomessa, Britanniassa ja Belgiassa.

Vuonna 2002 Koponen siirtyi Tamroon, jossa hän toimi aluksi konsernin talousjohtajana ja johtoryhmän jäsenenä. Hän aloitti Tamro Suomen toimitusjohtajana vuonna 2006 ja Tamro-konsernin konsernijohtajana elokuussa 2009.

Tamron jälkeen hän toimi Veikkauksen toimitusjohtajana vuodet 2012–2016 siihen saakka, kun Veikkaus, Raha-automaattiyhdistys ja Finntoto yhdistyivät. Tammikuussa 2017 hän ryhtyi yrittäjäksi ja osti isänsä vuonna 1990 perustaman Build Care Oy:n, jonka Elaproof-tuote on vesipohjainen, myrkytön ja hengittävä vesieriste.

Koponen toimi myös LähiTapiolan Pääkaupunkiseudun yhtiön hallituksessa.

Huhtikuussa 2019 hänet valittiin LähiTapiolan pääjohtajaksi, jossa tehtävässä hänen piti aloittaa alkuvuonna 2020. Finanssivalvonnan (Fiva) mukaan Koposella ei kuitenkaan ollut riittävästi tehtävässä vaadittua osaamista vakuutusalalta, ja hänen virallinen aloituksensa lykkääntyi. LähiTapiola hankki hänelle räätälöityjä opintoja muun muassa Tampereen yliopistosta. Fiva hyväksyi Koposen pääjohtajuuden kesäkuussa 2020. Fivan vaatima lisäkokemus oli kerätty muun muassa LähiTapiolan vahinko- ja henkiyhtiöiden hallitusten puheenjohtajana.

Luottamustehtäviä
-----------------

Koposen entisiä tai nykyisiä luottamustehtäviä:

* Finanssiala ry:n hallituksen puheenjohtaja (2022–2023)
* Keskuskauppakamarin valtuuskunnan jäsen (2012–)
* Åbo Akademin säätiön valtuuskunnan jäsen (2013–2017),
* SPR:n veripalvelun hallituksen jäsen (2014–2017) ja
* Suomen Urheilugaala ry:n puheenjohtaja (2014–2016).

Yksityiselämä
-------------

Koponen on naimisissa ja hänellä on neljä lasta. Hän harrastaa shakkia ja on toiminut Lounais-Suomen shakkiliiton puheenjohtajana 1990-luvulla.

Lähteet
-------

1. 1 2 3 4 5 6 7 8 9 10 11  Taina Dahlgren: Veikkauksen toimitusjohtaja Juha Koponen 50 vuotta: Olen ollut vahvasti peliriippuvainen *Aamulehti*.  27.6.2016. Viitattu 25.5.2022.
2. 1 2 3 4  Veikkauksen entinen toimitusjohtaja Juha Koponen Lähi-Tapiolan pääjohtajaksi, johti pitkään lääkejakelija Tamroa *HS.fi*.  24.4.2019. Viitattu 25.5.2022.
3. 1 2  Curriculum Vitae - Juha Koponen *Epressi.com*.  24.4.2019. Viitattu 9.2.2020. [vanhentunut linkki]
4. ↑  Juha Koponen Tamron konsernijohtajaksi *Apteekkari.fi*.  19.3.2009. Viitattu 27.7.2015.
5. ↑  Miljardiluokan firmojen pomo alkoi startup-yrittäjäksi *Yrittajat.fi*.  11.1.2019. Viitattu 25.5.2022.
6. ↑  Sullström, Heidi: Pääjohtajaksi valittu Juha Koponen ei aloitakaan LähiTapiolan johdossa vuodenvaihteessa – Fiva: Vakuutusalan kokemus ei vieläkään riitä *Yle Uutiset*.  4.11.2019. Viitattu 9.2.2020.
7. ↑  Kyösti Jurvelin: Finanssivalvonta siunasi lopulta LähiTapiolan Juha Koposen pääjohtajanimityksen – riittävä kokemus nyt hankittu *Kauppalehti*. Viitattu 11.8.2020.
8. ↑  Heidi Huotilainen: LähiTapiolan Juha Koponen Finanssiala ry:n hallituksen johtoon *Talouselämä*. Viitattu 25.5.2022.

Aiheesta muualla
----------------

* Koposen Twitter-tili